b"\n_START_ARTICLE_\nYo-Yo Ma\n_START_SECTION_\n\xc5\xbdivljenje in kariera\n_START_PARAGRAPH_\nYo-Yo Ma se je rodil v Parizu kitajskim star\xc5\xa1em. \xc5\xbde zelo zgodaj je bil dele\xc5\xbeen glasbene vzgoje. Njegova mama, Marina Lu, je bila pevka, njegov o\xc4\x8de Hiao-Tsiun Ma pa je bil dirigent in skladatelj. Yo-Yo je za\xc4\x8del z violino, nadaljeval z violo, kon\xc4\x8dno pa je v roke prijel violon\xc4\x8delo. Ko je bil star sedem let, se je njegova dru\xc5\xbeina preselila v New York._NEWLINE_Bil je \xc4\x8dude\xc5\xbeni otrok. Pri osmih letih je \xc5\xbee nastopil na ameri\xc5\xa1ki televiziji na koncertu pod taktirko Leonarda Bernsteina. Vpisal se je na Juilliard, nato pa nadaljeval \xc5\xa1tudij na Harvardu. V nekem obdobju se je spra\xc5\xa1eval, ali naj s \xc5\xa1tudijem sploh nadaljuje, dokler ga ni v 70. letih prej\xc5\xa1njega stoletja navdihnil nastop Pabla Casalsa._NEWLINE_Vsekakor je \xc5\xbee pred tem njegova slava nezadr\xc5\xbeno rasla in koncertiral je z ve\xc4\x8dino svetovnih vodilnih orkestrov. \xc5\xa0e posebno so priznani njegovi posnetki Bachovih suit, veliko pa se je ukvarjal tudi s komorno glasbo. Pri slednji je potosto sodeloval s pianistom Emanuelom Axom, s katerim ga ve\xc5\xbee tesno prijateljstvo \xc5\xa1e iz \xc5\xa1tudijskih \xc4\x8dasov na Juilliardu v New Yorku._NEWLINE_Predvsem nastopa z violon\xc4\x8delom Petunia, ki ga je leta 1733 v Benetkah izdelal mojster Domenico Montagnana, Ma pa ga je neko\xc4\x8d v trenutku raztresenosti celo pozabil v taksiju v New Yorku. Eno od njegovih violon\xc4\x8del, Stradivari Davidov, je prej igrala Jacqueline du Pr\xc3\xa9 in mu ga zapustila po svoji smrti. Sama je bila precej nezadovoljna z 'nepredvidljivostjo' instrumenta, vendar je Yo-Yo njene te\xc5\xbeave z njim pripisal predsem njenemu strastnemu na\xc4\x8dinu igranja in sam pravi, da je z njim treba ravnati zelo ne\xc5\xbeno. Do pred nedavnim je bil Davidov prirejen za baro\xc4\x8dno igro, saj je Ma na njem izvajal izklju\xc4\x8dno baro\xc4\x8dno glasbo. V lasti ima tudi violon\xc4\x8delo, ki ga je izdelalo ameri\xc5\xa1ko podjetje Moes & Moes, ima pa tudi \xc4\x8delo iz karbonskih vlaken, ki ga je izdelalo bostonsko podjetje Luis & Clark._NEWLINE_Yo-Yo Ma med kritiki velja za najbolj vsestranskega od vse \xc4\x8delistov in vsekakor je njegov opus precej \xc5\xa1irok za tipi\xc4\x8dnega klasi\xc4\x8dnega glasbenika. Igral in snemal je baro\xc4\x8dne skladbe na originalnih baro\xc4\x8dnih glasbilih, ameri\xc5\xa1ki bluegrass, tradicionalne kitajske melodije, tuj mu ni niti argentinski tango Astorja Piazzolle, igral je brazilsko glasbo, posnel glasbo za filme Pre\xc5\xbee\xc4\x8di tiger, skriti zmaj, Sedem let v Tibetu, Glassovo minimalisti\xc4\x8dno napisano glasbo za Naqoyqatsi in mnoge standardne klasi\xc4\x8dne stvaritve. Njegov zadnji CD je plod sodelovanja z drugimi glasbeniki pri glasbi za film Gej\xc5\xa1a._NEWLINE_Trenutno se ukvarja z lastnim projektom, imenovanim The Silk Road Ensemble, v katerem \xc5\xbeeli zdru\xc5\xbeiti glasbenike iz razli\xc4\x8dnih dr\xc5\xbeav, ki jih zgodovinsko povezuje svilena cesta, in snema za zalo\xc5\xbebo Sony Classical._NEWLINE_Ma se je leta 1978 poro\xc4\x8dil z dolgoletno prijateljico, violinistko Jill Hornor. Imata dva otroka, Nicholasa in Emily. Majeva sestra, Yeou-Cheng Ma, tudi rojena v Parizuj, je violonistka in poro\xc4\x8dena z Michaelom Dadapom, newyor\xc5\xa1kim kitaristom. Skupaj vodijo Children's Orchestra Society na Long Islandu._NEWLINE_Yo-Yo je ve\xc4\x8dkrat nastopil tudi na televiziji. Med drugim se je pojavil v eni od epizod animirane serije za otroke Arthur, pa tudi v serijah Zahodno krilo in Sezamova ulica. Posnel je tudi \xc5\xa1est Bachovih suit._NEWLINE_Yo-Yo Ma je vsekakor medijsko zelo prepoznavna osebnost. Generalni sekretar ZN Kofi Anan je januarja 2006 izjavil, da bo Ma prevzel tudi vlogo mirovnega poslanca ZN."